Ágni görög konyhája: Foundraising - egyesületi "közétkeztetési" akcióink
Foundraising - egyesületi "közétkeztetési" akcióink
A Limni-beli Néptánc Egyesület, ahol én is tevékenykedem, legjobb periódusát éli minden augusztusban. Augusztus 1-15 között kerül megrendezésre a helyi fesztivál, melynek az egyesület egyik szervező tagja. A fesztivál ideje alatt rengeteg a görög turista, ugye ez a hely kimondottan a fővárosi görögök nyaralóhelye, idegenek csak elvétve vannak. Ebben a rövidke, de annál nyüzsgősebb periódusban rendezi meg az egyesületünk minden évben a pénzfelhajtó akcióit, ami nem más, mint főzicske és eladás. Az egyesület tagjai sütnek, főznek, majd eladják az elkészített étkeket. E célból felállítjuk a kis faházat a főtéren és a helyi urak meg a környező kereskedők beleegyezésével mehet a vásár. Eleinte egy ilyen akció volt nyaranta, mostmár 4 estet rendezünk. Az egyesület aktívabb, profibb, többet utazik, több anyagiakra van szükség, többet kell dolgozni az ügyön.
Az idén a következő esteket rendeztük és bonyolítottuk le nagy sikerrel:
* augusztus 2- pita est.
Ezen az esten mindenki sós pitákat, vagyis görög réteseket készített. Volt itt túrós-, gombás-, cukkinis-, sajtos rétes, de szép számmal kevert sós sütemények, még pizza cake is. Szép nagy szeleteket árultunk 2 eur/darabja árban. Én egy olyan fetás pitát készítettem, melynek a töltelékébe egy apróra vágott kápia paprikát tettem, ez szép színt és pikáns ízt adott neki. Általában ÍGY készítem.
* augusztus 6 - hekk est.
Ha a pitákat imádják a görögök, akkor a hekket "skordalia"-val istenítik. ITT írtam le, hogyan készítem én a hekk-krokettet és ITT hogyan készítem a skordalia-t. A kettő együtt isteni! A hekkes est is természetesen fergeteges sikerrel járt :) Egyszer-használatos műanyag edénykékben adtuk az adagokat, 4 eur/adag árban. Egyszerűen sosem volt elég, mindig valaki várt az újabb kisült adagra. 20 kiló halból készült a sok krokett, de ha duplája lett volna, az is elfogyott volna!
* augusztus 8- loukoumades est.
Hát ha a magyarnak palacsinta,a görögnek loukoumades. Illatos, forró kis fánkocskák, olajban kisütve és leöntve mézes sziruppal, beszórva fahéjjal. Mennyei!
Talán ez volt a legsikeresebb akció, minden évben az. Minden évben emeljük az adagot és sosem elég. Az idősebb egyesület tagok ismét csak a téren felálított gáz-tűzhelynél sütötték folyamatosan a fánkocskákat. Hihetetlen sor volt ! hiányzik Limniből egy kis fánk- vagy palacsinta-sütőde.
A fánkocskák készítését ITT írtam le.
* augusztus 12- "édes" est.
..és végül az utolsó akció: az édességes est. Volt itt minden, édes-piták, édes-kevertek, de legnagyobb sikert a görögdinnye pita és a fahéjas fordított almás cake aratták. Az én süteményem egy citromos szirupos kavart volt, a hagyományos "szamali". ITT írtam le a receptjét.
Külön érdekesség volt, hogy az almás, amelyik elsőre fogyott el, az idős tánctanárunk műve volt, aki 80 felett jár! Egy fantasztikusan aktív és kreatív ember, aki sosem marad ki semmiből.
A hamar elkelt almás sütemény
Előtérben mandulával leszórva a görögdinnye-sütemény
A nagy fekete tepsiben, kókuszreszelékkel leszórva az én szirupos szamalim
Andreas tanár bácsink a háttérben
Végül, a tény, hogy én nem nagyon vagyok látható a képeken, nem azt jelenti, hogy lazsáltam :) Éppen ellenkezőleg, nemcsak főzök és árulok, de folyamatosan fényképezek és szerkesztem az egyesület honlapját is, szóval a látszat csal! :)
Jövőre is újra ugyanígy itt!
dátum: 12:40 AM
Címkék: 2013 augusztus, akció, augusztusi egyesületi akciók, beszámoló, édességek, hal, loukoumas, piták